H EBU ζητά απ' την Ελλάδα να αντιστρέψει την απόφαση για ΕΡΤ
"θα βλέπαμε με ανακούφιση την αναθεώρηση από την Ελληνική Κυβέρνηση της απόφασης της για το κλείσιμο του δημόσιου ραδιοτηλεοπτικού φορέα", δήλωσε και ο Πρόεδρος του Ευρωκοινοβουλίου
Η Ευρωπαϊκή Ραδιοτηλεοπτική Ένωση (EBU) ζήτησε από την ελληνική κυβέρνηση να ξανανοίξει τη δημόσια ραδιοτηλεόραση αντιστρέφοντας την πρόσφατη απόφαση της για διακοπή λειτουργίας της ΕΡΤ. Ο Πρόεδρος της Ένωσης, Ζαν – Κλοντ Φιλιπότ, ζήτησε την Παρασκευή από την ελληνική κυβέρνηση να αποκαταστήσει το σήμα της δημόσιας ραδιοτηλεόρασης και την σύνδεση του διαδικτυακού κόμβου, ενώ χαρακτήρισε την απόφαση για το κλείσιμο της ΕΡΤ αντιδημοκρατική. Την ίδια ώρα ο Πρόεδρος του Ευρωπαϊκού Κοινοβουλίου, Μάρτιν Σούλτς, έστειλε επιστολή στον έλληνα Πρωθυπουργό με την οποία εκφράζει την ανησυχία του για την αιφνίδια απόφαση της ελληνικής κυβέρνησης να κλείσει την ΕΡΤ. Όπως χαρακτηριστικά αναφέρει ο κ. Σούλτς «Με έκπληξη και λύπη το Ευρωπαϊκό Κοινοβούλιο πληροφορήθηκε την απόφαση της Ελληνικής Κυβέρνησης για τη διακοπή λειτουργίας του δημόσιου ραδιοτηλεοπτικού φορέα ΕΡΤ, χωρίς προειδοποίηση και χωρίς να έχει προηγηθεί δημοκρατικός διάλογος στο πλαίσιο της Κυβέρνησης, της Βουλής των Ελλήνων, καθώς και με τους φορείς», ενώ προσθέτει ότι «η ελευθερία και η πολυφωνία των Μέσων θα πρέπει να γίνεται σεβαστή, και θα πρέπει να διασφαλίζεται η έγκαιρη ενημέρωση και διαβούλευση με τους εργαζομένους ή τους εκπροσώπους τους». Κλείνοντας την επιστολή του ο Μάρτιν Σούλτς επισημαίνει ότι «Χωρίς να αμφισβητείται η αρμοδιότητα των Ελληνικών αρχών να αποφασίζουν και να εφαρμόζουν στρατηγικές για το δημόσιο ραδιοτηλεοπτικό φορέα, δεν μπορούμε να αγνοήσουμε τις ανησυχίες που εγείρει αυτή η απόφαση σε θεσμικό και πολιτικό επίπεδο στο πλαίσιο της δημοκρατικής λήψης αποφάσεων» και τονίζει ότι «υπό το φως των ανωτέρω, θα βλέπαμε με ανακούφιση την αναθεώρηση από την Ελληνική Κυβέρνηση της απόφασης της για το κλείσιμο του δημόσιου ραδιοτηλεοπτικού φορέα και τη διατύπωση εναλλακτικών λύσεων αναφορικά με την απαραίτητη αναδιάρθρωση του, αλλά με διατήρηση της λειτουργίας του». Χιλιάδες κόσμος συγκεντρώνεται καθημερινά σε κτηριακές εγκαταστάσεις της ΕΡΤ σε ολόκληρη την Ελλάδα σε ένδειξη διαμαρτυρίας για την απόφαση της κυβέρνησης να διακόψει την λειτουργία της δημόσιας ραδιοτηλεόρασης. Οι διαδηλωτές ζητούν από τον Πρωθυπουργό της χώρας Αντώνη Σαμαρά να αντιστρέψει την απόφαση του. Παράλληλα, την Πέμπτη πραγματοποιήθηκε πανελλαδική απεργία σε ένδειξη συμπαράστασης στους περίπου 2.500 εργαζόμενους της ΕΡΤ που χάνουν τη δουλειά τους. Ο κ. Σαμαράς κάλεσε τους κυβερνητικούς εταίρους σε συνάντηση τη Δευτέρα για να εξετάσουν τρόπους αντιμετώπισης του προβλήματος που έχει δημιουργηθεί.